KIRJALLINEN KYSYMYS E-2455/02 esittäjä(t): Christopher Heaton-Harris (PPE-DE) komissiolle. Väitetyt puutteet Euroopan yhteisöille uskottujen varojen hallinnoinnissa.



Virallinen lehti nro 161 E , 10/07/2003 s. 0022 - 0024



KIRJALLINEN KYSYMYS E-2455/02 esittäjä(t): Christopher Heaton-Harris (PPE-DE) komissiolle (29. elokuuta 2002) Aihe: Väitetyt puutteet Euroopan yhteisöille uskottujen varojen hallinnoinnissa Marta Andreasen oli komissiossa talousarvion täytäntöönpanosta vastaava johtaja ja tilinpitäjä, siis hyvin korkeassa virassa. Voimassa olevan lainsäädännön mukaan hänellä oli täysi vastuu Euroopan yhteisöille uskotuista varoista. Siksi hänen esittämänsä väitteet varojen huonosta hallinnoinnista ovat erittäin vakavia. Onko komissiossa kaikilla tasoilla koulutettua ja pätevää tilinpitohenkilöstöä? Mitä sisäisiä valvontajärjestelmiä komissiossa on, ja ovatko ne hyväksyttyjen normien mukaisia? Pyydetäänkö tilinpitäjiä hyväksymään tilejä, joiden tiedetään olevan virheellisiä? Painostettiinko Andreasenia hyväksymään ehdotuksia varauksitta, kun syyt varauksiin olivat hyvin tiedossa? Pitääkö paikkansa, että suurin osa korkeista virkamiehistä tietää lukujen olevan virheellisiä? Tapahtuuko tilien käsittely ja hyväksyminen epäpätevän kirjanpitohenkilöstön tai kolmansien toimesta? Ovatko jäsenvaltioiden tilit luotettavia? Aikooko komissio näyttää viralliset tilikirjansa, jotta voidaan tarkistaa Andreasenin väitteiden paikkansapitävyys? Millaisia järjestelmiä on luotu jäljittämään tileissä esitettyihin lukuihin tehtyjä korjauksia ja muutoksia? Pyysikö komissio oikeudellisia neuvoja selvittääkseen, oliko sillä oikeus estää Andreasenia saapumasta Euroopan parlamentin vetoomusvaliokunnan kuultavaksi? Jos asia on näin, miksi? Mitä vahinkoa komissio uskoi ja uskoo koituvan Andreasenin kuulemisesta todistajana parlamentin valiokunnassa? Michaele Schreyerin komission puolesta antama vastaus (22. marraskuuta 2002) 1. ja 6. Komission budjettipääosaston kirjanpitotehtävissä olevalla henkilöstöllä on työhön vaadittava pätevyys, joka perustuu muodolliseen kelpoisuuteen, työkokemukseen, sisäiseen koulutukseen tai niihin kaikkiin. Kirjanpito-osaston kaikkien yksikönpäälliköiden koulutus tai työkokemus liittyy kirjanpitoon tai taloustieteeseen. Komission uusi tilinpitäjä valittiin tehtäväänsä varainhoitoon, tilintarkastukseen ja kirjanpitoon liittyvän pätevyyden ja kokemuksen perusteella. 2. Kirjanpitojärjestelmää valvotaan ja ohjataan tällä haavaa seuraavasti(1): - Tulojen ja menojen hyväksyjien, sisäistä valvontaa toteuttavien ja tilinpitäjän välillä on selvä tehtävä- ja vastuujako. - Parlamentin hyväksymien maksu- tai maksusitoumusmäärärahojen käyttölupa annetaan muodollisessa hyväksymismenettelyssä niin, että se hyväksytetään kirjanpitojärjestelmän kaikissa edelleenvaltuuttamisportaissa. Toisin sanoen valtuuden saaneet tulojen ja menojen hyväksyjät ja niiden alainen henkilöstö voivat käyttää vain niiden budjettikohtien varoja, joihin ne ovat saaneet järjestelmän myöntämän luvan. - Komissiolta varoja saavien osapuolien pankkiyhteystiedot varmistetaan pankkien toimittamien todisteiden perusteella ennen kuin maksu voidaan suorittaa. - Kuhunkin maksutapahtumaan tarvittavien varojen riittävyys varmistetaan siten, että järjestelmä ei salli talousarvion tai maksusitoumusten ylittämistä. - Jokaisen maksun oikeellisuus tarkastetaan. - Kirjanpitomerkinnät ja pankkitapahtumat täsmäytetään päivittäin. - Komission maksut lähetetään SWIFT-välitysjärjestelmään. Komissio on liittynyt siihen turvallisuus- ja tehokkuussyistä ja edustaa siinä niitä harvoja käyttäjiä, jotka eivät ole pankkeja. Maksuosoituksen lähetyksen jälkeiset muutokset, kuten pankkitilitietojen korjaamiset, voidaan tehdä pankkien välisten yleismaailmallisten käytänteiden mukaisesti. - Tilinpitäjä valvoo kirjanpitomerkintöjä ja tasetietoja. 3. Virheellisten tilien hyväksyminen ei ole mahdollista. Varainhoitoasetuksen säännösten soveltamista koskevista yksityiskohtaisista säännöistä annetun asetuksen(2) 18 artiklassa näet säädetään, että tilinpitäjän on pidettävä kirjaa kaikista toimenpiteistä ja toimitettava tilinpäätös. Lisäksi hänen on laadittava taloudellisia yhteenvetoja ja tarvittaessa myös väliaikaisia tilinpäätöksiä, jotka sekä tehtävänsä jättävän tilinpitäjän että uuden tilinpitäjän on hyväksyttävä. Tilinpitäjän ohjesäännöt sisältävät samanlaisia säännöksiä. Jos tilinpitäjällä on varauksia, hän hyväksyy tilit ja esittää varaukset. Jos yhtäkään säännöstä ei voida suoraan soveltaa tapauksiin, joissa (tehtävänsä jättävä) tilinpitäjä kieltäytyy hyväksymästä tilejä, täytyy edellä mainittuja säännöksiä tulkita niiden tarkoituksen valossa. Niillä pyritään näet yksiselitteisesti turvaamaan julkisen palvelun jatkuvuus, joka on yksi hallinto-oikeuden yleisesti tunnustetuista periaatteista. 4. Komission tietojen mukaan mikään ei viittaa siihen, että Marta Andreasenia olisi painostettu hyväksymään tilejä esittämättä varauksia, vaikka hänellä olisikin ollut perusteltuja varauksia. 5. Kassaperusteiset tilit ovat tarkkoja, eikä yksikään pääosasto tai yksikkö kiistä niiden tarkkuutta. Pääjohtajien ja yksikönpäälliköiden esittämät kysymykset ja huomautukset pääosastojen lukujen esittämisestä 31. joulukuuta 2001 vallinneen tilanteen mukaan on käsitelty tai ratkaistu tarvittavien selvitysten jälkeen heinäkuuhun 2002 mennessä. Saadun kokemuksen perusteella aiotaan pääosastojen vuotuisten lukujen esitystapaa parantaa entisestään. Yksin tilinpitäjä hyväksyy tilinpäätökset ennen kuin ne lähetetään komission budjettipääosaston kautta talousarvioista vastaavalle komission jäsenelle, joka hyväksyy ne muodollisesti valtuutusmenettelyllä. Sen jälkeen tilinpäätökset toimitetaan tilintarkastustuomioistuimeen, neuvostoon sekä parlamenttiin. 7. Komissio ei voi ottaa kantaa jäsenvaltioiden julkisten tilien yleiseen laatuun. 8. Komission kaikki viralliset kirjanpitoasiakirjat ovat varainhoitoasetuksen mukaisesti aina olleet sisäisten ja ulkoisten tilintarkastuselimien saatavissa. Tilintarkastuselimillä on myös oikeus päästä viralliseen kirjanpitojärjestelmään. Arvoisa parlamentin jäsen tietänee, että kirjanpitoasiakirjoihin perustuvat komission tarkat tilinpäätökset lähetetään parlamenttiin, neuvostoon, tilintarkastustuomioistuimeen ja muihin toimielimiin. Edellä mainituille toimielimille toimitetaan myös Euroopan yhteisöjen konsolidoidut tilinpäätökset, jotka julkaistaan Euroopan yhteisöjen virallisessa lehdessä. 9. Maksutapahtumien tarkistuksia tai muutoksia voi tehdä vain valtuutettu henkilöstö, sillä tietoihin pääsyä valvotaan tarkasti. Järjestelmässä voi nähdä kunkin maksutapahtuman historian, joka sisältää täydellisen luettelon annetuista hyväksynnöistä sekä tehdyistä muutoksista. Mukana on myös tieto maksutapahtumaan kuuluvien asiakirjojen fyysisestä olinpaikasta. Tilintarkastustuomioistuin on kritisoinut kirjanpitojärjestelmän käyttöoikeuden myöntämistä järjestelmäteknikoille. Parannuksia onkin tehty jatkuvasti ja on edelleen tekeillä. Järjestelmään joudutaan yhä harvemmin tekemään välttämättömiä teknisiä muutoksia esimerkiksi tietokone-ohjelmien virheiden kitkemiseksi. Jokaisen muutostoimenpiteen aiheellisuus kuitenkin arvioidaan ennen toimenpiteen hyväksymistä. Lisäksi tehtävät muutokset dokumentoidaan. Ohjelmointivirhe aiheuttaa erittäin harvoin virheen itse maksutapahtumassa. Jos niin kuitenkin käy, korvataan virheelliset tiedot oikeilla tiedoilla. Myös nämä tapaukset analysoidaan perinpohjaisesti ja niihin liittyvät muutokset hyväksytetään ennen kuin ryhdytään tarvittaviin toimiin, jotka niin ikään dokumentoidaan. 10. ja 11. Komissio pyysi yleisen menettelyn mukaisesti oikeudellisen yksikön kantaa mahdollista kuulemistaan koskevista lakisääteisistä ehdoista. Komissio ei yleensä keskustele julkisesti tällaisista täysin sisäisistä asioista. Lakisääteinen vaitiolovelvollisuus, jonka lainmukaisuutta Euroopan yhteisöjen tuomioistuin pitää voimassa, ja kesken ollut kurinpitomenettely herättivät selviä luottamuksellisuuskysymyksiä. (1) Useimmat mainituista valvonta- ja ohjausmenetelmistä ovat olleet aina käytössä. Niistä säädetään varainhoitoasetuksessa (EYVL L 240, 7.10.1995). (2) http://www.cc.cec/budg/lex/fr/droit/mod_exec/index.htm.